INDOKOLÁS

*Általános indokolás*

A Fővárosi Önkormányzat önként vállalt feladatként kezdte meg 1991-ben a hajléktalan budapestiek eseti segélyezését, amit a szociális igazgatásról és szociális ellátásokról szóló 1993. évi III. törvény 1997. január 1-jétől már kötelező feladatként írta elő a Fővárosi Önkormányzat számára. A hatályos törvényi rendelkezések szerint az önkormányzatok azoknak kötelesek rendkívüli települési támogatást, akik „a létfenntartást veszélyeztető rendkívüli élethelyzetbe” kerültek, vagy „időszakosan vagy tartósan létfenntartási gonddal” küzdenek, a fővárosban a hajléktalanok számára nyújtott rendkívüli települési támogatás megállapítása pedig – a Fővárosi Önkormányzat és a kerületi önkormányzat közötti, ettől eltérő megállapodás hiányában – a fővárosi önkormányzat feladata.

A Fővárosi Közgyűlés a 591/2022. (VI. 29.) határozatával elfogadott „Otthon, mindenkinek. Fővárosi stratégia az otthontalanság és a hajléktalanság csökkentéséről” című dokumentum megállapította, hogy indokolt felülvizsgálni és továbbfejleszteni a rendkívüli települési támogatások fővárosi önkormányzati rendszerét, mivel a támogatások összege és a jogosultság felső jövedelmi határa hosszú ideje nem változott (és ezért reálértéken jelentősen csökkent), a támogatásokhoz való hozzáférés pedig jelentősen szűkült. Erre tekintettel az „Otthon, mindenkinek” című fővárosi stratégia egyebek mellett előírta a Fővárosi Önkormányzat számára, hogyjavítsa a rendkívüli települési támogatások színvonalát, valamint az azokhoz való hozzáférést. A támogatási rendszer igénybevevői körében 2023 első felében lefolytatott kérdőíves felmérés ugyancsak arra az eredményre jutott, hogy a hajléktalan budapestiek számára az elérhető támogatások alacsony színvonala jelenti a legsúlyosabb problémát.

A rendeletben foglalt új szabályok a támogatási rendszer korábbi logikáját jórészt megőrizve biztosítják, hogy a fővárosban élő hajléktalan személyek a korábbiaknál jelentősen nagyobb összegű támogatásokhoz férhessenek hozzá a hajléktalansággal gyakran együtt járó súlyos jövedelemszegénység enyhítése, az alkalmanként jelentkező többletkiadások lehetővé tétele, valamint a munkába állás és a munkahely megtartásának ösztönzése érdekében. A támogatási rendszer *megfelelősége* mellett az új rendelet a támogatásokhoz való *hozzáférést* is fejleszti, részben a jogosultság jövedelmi határának a jelentős emelésével, részben egyes eljárási szabályok módosításával.

A korábban is működő támogatások mellett a rendelet két új támogatási formát is bevezet: a várandósgondozási rendkívüli települési támogatás a hajléktalan emberek egy kiemelkedően sérülékeny csoportja számára biztosít szabad felhasználású, ugyanakkor – egészségmegőrzésre, megelőzésre ösztönző – feltételekhez kötött készpénz-támogatást; a lakcím nélküli lakosok rendkívüli települési támogatása pedig azoknak létfenntartást veszélyeztető rendkívüli élethelyzetbe került budapesti lakosoknak nyújt segítséget, akik rendezetlen lakcím-helyzetük miatt elesnek azoktól a kerületi önkormányzatok által biztosított rendkívüli települési támogatásoktól, amelyekhez a hasonló helyzetben lévő, de az általuk lakott lakásban lakcímmel rendelkező rászoruló polgárok hozzáférhetnek.